ທ່ານ Trump ເນັ້ນໜັກ ອີກເທື່ອນຶ່ງ ໃນ ນະໂຍບາຍ ຄົນເຂົ້າເມືອງ ທີ່ເຄັ່ງຄັດ
ຜູ້ສະໝັກເປັນປະທານາທິບໍດີ ຂອງພັກຣີພັບບລີກັນ ໄດ້ປະກາດ ກ່ຽວກັບນະໂຍບາຍ ຄົນເຂົ້າເມືອງທີ່ເຄັ່ງຄັດ ໃນຂະນະທີ່ ຄະແນນນິຍົມຂອງທ່ານ ພວມຫລຸດຕ່ຳລົງ.
ຜູ້ສະໜັກເປັນປະທານາທິບໍດີສະຫະລັດ ສັງກັດພັກຣີພັບບລີກັນ ທ່ານ Donald Trump ໄດ້ຍຸຕິການຊັກຊວນ ກ່ຽວກັບການນຳໃຊ້ນະໂຍບາຍຄົນເຂົ້າເມືອງ ແບບມີການຜ່ອນຜັນ ໂດຍປະກາດວ່າ ທ່ານຈະເນລະເທດ ພວກຄົນເຂົ້າເມືອງຜິດກົດໝາຍທີ່ບໍ່ມີເອກກະສານ ຈຳນວນຫຼາຍລ້ານຄົນທີ່ອາໄສຢູ່ໃນສະຫະລັດ ແລະໄດ້ປະກາດຄືນອີກກ່ຽວການສ້າງກຳແພງ ຢູ່ໃນເຂດຊາຍແດນທາງໃຕ້ຂອງປະເທດ ແລະໃຫ້ປະເທດເມັກຊິໂກເປັນຜູ້ຈ່າຍ ທ່ານ Trump ກ່າວຢູ່ໃນຂໍ້ຄວາມ ທີ່ສົ່ງຜ່ານ ທາງບັນຊີ Twitter ຂອງທ່ານວ່າ “ຈະບໍ່ມີການໃຫ້ອະໄພໂທດໃດໆ ກ່ອນໜ້າການໄດ້ຮັບສັນຊາດ ສຳລັບພວກຄົນເຂົ້າເມືອງທີ່ຢູ່ໃນສະຫະລັດແລ້ວນັ້ນ ເມັກຊິໂກຈະເປັນຜູ້ຈ່າຍຄ່າກຳແພງ 100 ເປີເຊັນ ” ທ່ານ Trump ໄດ້ປະກາດກ່ຽວກັບແຜນການຄົນເຂົ້າເມືອງທີ່ເຄັ່ງຄັດຂອງທ່ານ ຖ້າຫາກທ່ານຫາກໄດ້ຊະນະຜູ້ສະໝັກຂອງພັກເດໂມແຄຣັດທ່ານນາງ Hillary Clinton ໃນການເລືອກຕັ້ງເດືອນພະຈິກ ຢູ່ໃນຄຳປາໄສ ໃນແລງວັນພຸດທີ່ຜ່ານມາ ທີ່ລັດ Arizona ຊຶ່ງໄດ້ເປັນຈຸດເພັ່ງເລັງນຶ່ງ ໃນການດຳເນີນຄວາມພະຍາຍາມຂອງສະຫະລັດເພື່ອຢຸດເຊົາການຫລັ່ງໄຫລຂອງພວກຄົນເຂົ້າເມືອງຜິດກົດໝາຍ ເຂົ້າມາໃນສະຫະລັດຈາກເມັກຊິໂກແລະ ເຂດອາເມຣິກາກາງ ບໍ່ເທົ່າໃດຊົ່ວໂມງ ກ່ອນໜ້ານັ້ນ ທ່ານ Trump ໄດ້ເດີນທາງເປັນເວ ລາສັ້ນໆໄປຢ້ຽມຢາມນະຄອນເມັກຊິໂກຊີ້ຕີ້ ເພື່ອສົນທະນາຫາລືກ່ຽວກັບບັນຫາຄົນເຂົ້າເມືອງແລະບັນຫາອື່ນໆກັບປະທານາທິບໍດີເມັກຊິໂກ ທ່ານ Enrique Pena Nieto ເຈົ້າໜ້າທີ່ສະຫະລັດເຊື່ອວ່າ ມີພວກຄົນເຂົ້າເມືອງ ທີ່ບໍ່ມີເອກກະສານປະມານ 11 ລ້ານຄົນອາໄສ ຢູ່ໃນສະຫະລັດເວລານີ້ ແລະແຜນການຂອງທ່ານ Trump ອາດຈະນຳໄປສູ່ການເນລະເທດພວກກ່ຽວຫຼາຍກວ່າ 6 ລ້ານຄົນ ຄືມີຫລາຍເຖິງ 2 ລ້ານຄົນອາດໄດ້ກໍ່ອາຊະຍາກຳແລະ 4 ລ້ານ 5 ແສນຄົນອາດຢູ່ກາຍເວລາທີ່ວີຊາກຳນົດໃຫ້ ແຕ່ທ່ານ Trump ກໍຍັງບໍ່ທັນໄດ້ກ່າວຢ່າງຈະແຈ້ງເທື່ອວ່າຊະຕາກຳຂອງພວກຄົນເຂົ້າເມືອງທີ່ເດີນທາງເຂົ້າ ມາໃນສະຫະລັດແບບບໍ່ມີເອກກະສານນັ້ນ ທີ່ບໍ່ໄດ້ກໍ່ອາຊະຍາກຳນັ້ນຈະເປັນຈັ່ງໃດ ທ່ານ Trump ກ່າວຕໍ່ພວກສະໜັບສະໜຸນວ່າ “ພວກທີ່ເຂົ້າເມືອງຜິດກົດໝາຍ ຈະບໍ່ໄດ້ຮັບຖານະທາງກົດໝາຍໃດໆຫລືໄດ້ຮັບສັນຊາດສະຫະລັດເລີຍ ໃນການກ່າວຄຳປາໄສ ຕໍ່ກອງປະຊຸມ ປະຈຳປີ ຂອງພວກນັກລົບເກົ່າ the American Legion ທ່ານ Trump ກ່າວວ່າ “ພວກເຮົາຈະປະຕິບັດຕາມກົດໝາຍຂອງປະເທດແລະປົກປ້ອງອະທິປະໄຕ ແລະຄວາມໝັ້ນຄົງຂອງພວກເຮົາ ແລະພວກເຮົາຈະປ້ອງກັນຊາຍແດນຂອງພວກເຮົາ ”